P6_TA(2006)0114

Ευρωπαϊκά Πολιτικά Κόμματα

Ψήφισμα του Ευρωπαϊκού Κοινοβουλίου σχετικά με τα ευρωπαϊκά πολιτικά κόμματα (2005/2224(INI))

Το Ευρωπαϊκό Κοινοβούλιο,

- έχοντας υπόψη το άρθρο 191 της Συνθήκης περί ιδρύσεως της Ευρωπαϊκής Κοινότητας και το άρθρο 12, παράγραφος 2, του Χάρτη Θεμελιωδών Δικαιωμάτων της Ευρωπαϊκής Ένωσης, καθώς και το άρθρο 6, παράγραφος 4, της Συνθήκης για την Ευρωπαϊκή Ένωση,

- έχοντας υπόψη το άρθρο I-46, παράγραφος 4, της Συνθήκης για τη θέσπιση Συντάγματος της Ευρώπης,

- έχοντας υπόψη τον κανονισμό (EΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο [1] (στο εξής: κανονισμός), και ιδίως το άρθρο 12,

- έχοντας υπόψη την από 21 Σεπτεμβρίου 2005 έκθεση του Γενικού του Γραμματέα προς το Προεδρείο σχετικά με τη χρηματοδότηση των κομμάτων σε ευρωπαϊκό επίπεδο, σύμφωνα με το άρθρο 15 της απόφασης του Προεδρείου, της 29ης Μαρτίου 2004, που περιλαμβάνει διατάξεις εφαρμογής για τον κανονισμό [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Συνταγματικών Υποθέσεων και τη γνωμοδότηση της Επιτροπής Προϋπολογισμών (A6-0042/2006),

Α. λαμβάνοντας υπόψη ότι η στήριξη των επομένων βημάτων της ευρωπαϊκής ολοκλήρωσης εκ μέρους των πολιτών προϋποθέτει την περαιτέρω ανάπτυξη της δημοκρατίας και της εγγύτητας προς τους πολίτες στην Ευρωπαϊκή Ένωση και ότι, για τον λόγο αυτόν, πρέπει να δοθεί μεγάλη προτεραιότητα στην υλοποίηση της ευρωπαϊκής δημοκρατίας,

Β. λαμβάνοντας υπόψη ότι τα πολιτικά κόμματα περιλαμβανομένων των ευρωπαϊκών πολιτικών κομμάτων, αποτελούν παράγοντα ζωτικής σημασίας για την ανάπτυξη του ευρωπαϊκού πολιτικού χώρου, γεγονός που ευνοεί τη δημοκρατία σε ευρωπαϊκό επίπεδο,

Γ. λαμβάνοντας υπόψη ότι τα πολιτικά κόμματα διαδραματίζουν σημαντικό ρόλο στην προώθηση των δημοκρατικών αξιών όπως η ελευθερία, η ανοχή, η αλληλεγγύη και η ισότητα ανδρών και γυναικών,

Δ. λαμβάνοντας υπόψη ότι η εμβάθυνση του προβληματισμού για το μέλλον της Ευρώπης απαιτεί ευρύ διάλογο με τους πολίτες και ότι τα πολιτικά κόμματα σε ευρωπαϊκό επίπεδο πρέπει να παίξουν καίριο ρόλο σ' αυτόν,

Ε. λαμβάνοντας υπόψη ότι σε πολλά κράτη μέλη της Ένωσης χορηγείται στα πολιτικά κόμματα ενίσχυση από δημοσίους πόρους, προκειμένου να επιτελέσουν το καθήκον της πολιτικής ενημέρωσης και διαμόρφωσης βούλησης,

ΣΤ. λαμβάνοντας υπόψη ότι οι πολιτικές οικογένειες έχουν συνασπιστεί αποτελώντας ευρωπαϊκά πολιτικά κόμματα και ότι η εργασία τους έχει ενισχυθεί με κοινοτικούς πόρους,

Ζ. λαμβάνοντας υπόψη ότι η δημόσια χρηματοδότηση των ευρωπαϊκών κομμάτων σε επίπεδο Ένωσης γίνεται βάσει του άρθρου 191 της Συνθήκης,

Η. λαμβάνοντας υπόψη ότι τα ευρωπαϊκά πολιτικά κόμματα δεν έχουν το δικαίωμα να συσσωρεύουν αποθεματικά, αποταμιεύοντας κεφάλαια από χρηματοδοτήσεις ή ιδίους πόρους· λαμβάνοντας υπόψη ότι, όταν ο ισολογισμός δείχνει ότι τα κόμματα παρουσιάζουν θετικό χρηματοοικονομικό αποτέλεσμα (κέρδος), το ποσό του πλεονάσματος αφαιρείται από την τελική χρηματοδότηση,

Θ. λαμβάνοντας υπόψη ότι με τον κανονισμό έγινε το πρώτο βήμα προς τη θέσπιση νομικού πλαισίου για τα ευρωπαϊκά πολιτικά κόμματα,

Ι. λαμβάνοντας υπόψη ότι τα πολιτικά κόμματα εξέφρασαν ορισμένες επιθυμίες σχετικά με τη μελλοντική διαμόρφωση της χρηματοδότησης των κομμάτων σε ευρωπαϊκό επίπεδο [3],

ΙΑ. λαμβάνοντας υπόψη ότι ο Γενικός Γραμματέας του Ευρωπαϊκού Κοινοβουλίου υπέβαλε έκθεση σχετικά με την εφαρμογή του κανονισμού,

ΙΒ. λαμβάνοντας υπόψη ότι με τη δημόσια χρηματοδότηση των κομμάτων σύμφωνα με τον κανονισμό δεν επιδιώκεται να καταστεί δύσκολο ή και αδύνατο να δημιουργούν τα ευρωπαϊκά πολιτικά κόμματα αποθεματικά από ιδίους πόρους (δωρεές, συνδρομές μελών, πληρωμή υπηρεσιών), και ότι απλώς απαγορεύεται να επιτύχουν στο τέλος του οικονομικού έτους πλεόνασμα με πόρους από την οικονομική αυτή ενίσχυση,

IΓ. λαμβάνοντας υπόψη ότι ένα ευρωπαϊκό πολιτικό κόμμα, όπως κάθε άλλος ή μη οργανισμός με ή χωρίς κερδοσκοπικό σκοπό, πρέπει, κατά την κατάρτιση των μακροπρόθεσμων σχεδίων του, να διαθέτει κάποιο ελάχιστο επίπεδο χρηματοοικονομικής ασφάλειας, κυρίως επειδή οφείλει να εκπληρώνει τις δεσμεύσεις του έναντι εργαζομένων, προμηθευτών και αναδόχων για μεγάλο χρονικό διάστημα,

ΙΔ. λαμβάνοντας υπόψη ότι, βάσει των ισχυόντων κανονισμών, τα ευρωπαϊκά πολιτικά κόμματα δεν λαμβάνουν χρηματικές εγγυήσεις για περίοδο άνω του ενός έτους· λαμβάνοντας υπόψη ότι οι χρηματοδοτήσεις που χορηγούνται σε αυτά καθορίζονται σε ετήσια βάση και εξαρτώνται πλήρως από τον αριθμό των κομμάτων που υποβάλλουν αίτηση αναγνώρισης και τον αριθμό των βουλευτών του ΕΚ που εκπροσωπούν· λαμβάνοντας υπόψη ότι οι εν λόγω χρηματοδοτήσεις μπορούν να αλλάξουν ριζικά από έτος σε έτος, αν εμφανιστούν νέα πολιτικά κόμματα ή αν αλλάξει ο αριθμός των βουλευτών που εκπροσωπούν τα πολιτικά κόμματα,

ΙΕ. λαμβάνοντας υπόψη ότι δύο νέα κόμματα υπέβαλαν πρόσφατα αίτηση αναγνώρισης, καθώς και αιτήσεις χρηματοδότησης προς το Ευρωπαϊκό Κοινοβούλιο, γεγονός που αυξάνει τον αριθμό των ευρωπαϊκών πολιτικών κομμάτων από 8 σε 10,

ΙΣΤ. λαμβάνοντας υπόψη ότι η παρούσα κατάσταση καθιστά τα κόμματα οικονομικά εξαρτώμενα σε μεγάλο βαθμό από το Ευρωπαϊκό Κοινοβούλιο, επειδή μπορούν να χρηματοδοτήσουν τις μακροπρόθεσμες δεσμεύσεις τους μόνον ενόσω υπάρχει σταθερή και εγγυημένη ροή κεφαλαίων από το Κοινοβούλιο,

ΙΖ. λαμβάνοντας υπόψη ότι η παρούσα κατάσταση δεν ενθαρρύνει τα ευρωπαϊκά πολιτικά κόμματα να ασκούν χρηστή δημοσιονομική διαχείριση, στον βαθμό που δεν υπάρχει πραγματικό κίνητρο να εφαρμόζουν τις αρχές της οικονομικής αποδοτικότητας στη διαχείριση των δαπανών,

ΙΗ. λαμβάνοντας υπόψη ότι τα ευρωπαϊκά πολιτικά κόμματα καλούνται να υποβάλλουν ετήσιο προϋπολογισμό που χωρίζεται σε πέντε κατηγορίες· λαμβάνοντας υπόψη ότι η διάρθρωση του προϋπολογισμού επιβάλλεται από το Ευρωπαϊκό Κοινοβούλιο,

ΙΘ. λαμβάνοντας υπόψη ότι σύμφωνα με το άρθρο I.3.3 της τυποποιημένης σύμβασης επιδότησης λειτουργίας μεταξύ του Ευρωπαϊκού Κοινοβουλίου και ενός ευρωπαϊκού πολιτικού κόμματος [4] η μεταφορά από το ένα κονδύλιο (κατηγορία) του προϋπολογισμού σε άλλο δεν μπορεί να υπερβαίνει το 20 % του ποσού κάθε κατηγορίας,

Κ. λαμβάνοντας υπόψη ότι ο περιορισμός που εφαρμόζεται στη μεταφορά πιστώσεων μεταξύ κατηγοριών του προϋπολογισμού εμποδίζει τα ευρωπαϊκά πολιτικά κόμματα να αλλάξουν τις πολιτικές τους προτεραιότητες στη διάρκεια του έτους,

ΚΑ. λαμβάνοντας υπόψη ότι τα ευρωπαϊκά πολιτικά κόμματα είναι πλέον σε θέση να διαθέτουν νομικό καθεστώς, με τη νομική προσωπικότητα στη χώρα όπου έχουν την έδρα τους· λαμβάνοντας υπόψη ότι ορισμένα κόμματα έχουν επιλέξει τη νομική μορφή της ένωσης μη κερδοσκοπικού χαρακτήρα σύμφωνα με το βελγικό δίκαιο και άλλα έχουν επιλέξει τη νομική μορφή της διεθνούς ένωσης μη κερδοσκοπικού χαρακτήρα,

ΚΒ. λαμβάνοντας υπόψη ότι, οι διαφορές ανάμεσα στα ευρωπαϊκά πολιτικά κόμματα και τα ευρωπαϊκά θεσμικά όργανα ως προς τη φορολογική αντιμετώπιση εξακολουθούν, ωστόσο, να είναι ευρύτατες,

ΚΓ. λαμβάνοντας υπόψη ότι βάσει του κανονισμού, το Κοινοβούλιο πρέπει να δημοσιευθεί έκθεση για την εφαρμογή του κανονισμού, όπου θα υποδεικνύονται ενδεχόμενες τροποποιήσεις,

Το πολιτικό πλαίσιο

1. διαπιστώνει ότι υπάρχει χάσμα μεταξύ πολλών πολιτών και των ευρωπαϊκών θεσμικών οργάνων, πράγμα που οφείλεται και στο γεγονός ότι μέχρι τώρα η πολιτική επικοινωνία και ενημέρωση σχετικά με την ευρωπαϊκή πολιτική υπήρξε ανεπαρκής·

2. είναι πεπεισμένο ότι τα πολιτικά κόμματα σε ευρωπαϊκό επίπεδο πρέπει να αναλάβουν ρόλο ευρύτερο από το ρόλο των κεντρικών οργανώσεων και να γίνουν ζωντανοί παράγοντες των ευρωπαϊκών επιλογών πολιτικής, με έρεισμα σε όλα τα επίπεδα της κοινωνίας, επιδιώκοντας την πραγματική συμμετοχή των πολιτών όχι μόνο με τις ευρωπαϊκές εκλογές, αλλά και σε άλλες εκφάνσεις του ευρωπαϊκού πολιτικού βίου·

3. εκτιμά ότι τα πολιτικά κόμματα σε ευρωπαϊκό επίπεδο είναι ουσιαστικοί παράγοντες στη διαδικασία διαμόρφωσης και διατύπωσης της ευρωπαϊκής κοινής γνώμης, χωρίς την οποία δεν μπορεί να επιτευχθεί η περαιτέρω εξέλιξη της Ευρωπαϊκής Ένωσης·

4. υπογραμμίζει ότι είναι αναγκαίο να θεσπιστεί, πέραν των ρυθμίσεων για τη χρηματοδότηση των πολιτικών κομμάτων σε ευρωπαϊκό επίπεδο, ένα πραγματικό ευρωπαϊκό Καθεστώς των κομμάτων, το οποίο θα ορίζει τα δικαιώματα και τις υποχρεώσεις τους και θα τους δίνει τη δυνατότητα να αποκτήσουν νομική προσωπικότητα θεμελιωμένη στο κοινοτικό δίκαιο και θα αναπτύσσει αποτελέσματα στα κράτη μέλη· ζητεί από την Επιτροπή Συνταγματικών Υποθέσεων να εξετάσει το ζήτημα του ευρωπαϊκού Καθεστώτος για τα ευρωπαϊκά πολιτικά κόμματα από νομικής και φορολογικής άποψης και να καταρτίσει ειδικές προτάσεις για τον σκοπό αυτόν·

5. συνιστά να συμπεριλαμβάνονται στο Καθεστώς διατάξεις για τον επιμέρους αριθμό μελών των κομμάτων σε ευρωπαϊκό επίπεδο, για τη διοίκηση, τον διορισμό των υποψηφίων και τις εκλογές και για τις ρυθμίσεις και την ενίσχυση των κομματικών συνεδρίων και συνελεύσεων·

Εμπειρίες και βελτιωτικές προτάσεις

6. καλεί την Επιτροπή να εξετάσει το ενδεχόμενο θέσπισης, επ'ευκαιρία αναθεώρησης του κανονισμού (ΕΚ) αριθ. 2004/2003, κανόνων για τη χρηματοδότηση των πολιτικών κομμάτων σε ευρωπαϊκό επίπεδο από τον κοινοτικό προϋπολογισμό, που να μην βασίζονται στην έννοια των επιδοτήσεων κατά το πνεύμα του Τίτλου VI του Μέρους I του δημοσιονομικού κανονισμού, λαμβάνοντας υπόψη ότι η έννοια αυτή δεν εξυπηρετεί τα συγκεκριμένα χαρακτηριστικά των πολιτικών κομμάτων·

7. σημειώνει ότι έχουν υποβληθεί τρεις προσφυγές εναντίον του κανονισμού που απορρίφθηκαν από το στις 11 Ιουλίου 2005 ως μη παραδεκτές, ενώ ασκήθηκε έφεση κατά μίας από αυτές τις αποφάσεις·

8. επικροτείτο γεγονός ότι από την αρχή της κοινοβουλευτικής περιόδου μετά από τις εκλογές για το Ευρωπαϊκό Κοινοβούλιο του Ιουνίου 2004 έχουν συσταθεί οκτώ συνασπισμοί πολιτικών κομμάτων από τα κράτη μέλη ως πολιτικά κόμματα σε ευρωπαϊκό επίπεδο και κατέστη δυνατόν να τους δοθεί οικονομική υποστήριξη σύμφωνα με τις διατάξεις του κανονισμού·

9. διαπιστώνει ότι η χορήγηση οικονομικής ενίσχυσης ύψους 4648 εκατ. ευρώ για το οικονομικό έτος 2004 άρχισε στις 18 Ιουνίου 2004 με πρόσκληση υποβολής προτάσεων και ολοκληρώθηκε κανονικά στις 6 Ιουλίου 2005 με την απόφαση του Προεδρείου για την οριστικοποίηση των ενισχύσεων·

10. σημειώνει με ικανοποίηση ότι, κατά το διορισμό του προσωπικού τους, τα πολιτικά κόμματα σε ευρωπαϊκό επίπεδο έχουν λάβει υπόψη σε μεγάλο βαθμό την αρχή των ίσων ευκαιριών μεταξύ γυναικών και ανδρών, και τα ενθαρρύνει να διασφαλίσουν καλύτερη εκπροσώπηση των γυναικών και των ανδρών στους εκλογικούς καταλόγους και μεταξύ των εκλεγμένων μελών·

11. επισημαίνει ότι ο προϋπολογισμός της Ευρωπαϊκής Ένωσης για το 2005 προέβλεπε κονδύλια ύψους 8,4 εκατ. ευρώ για τη χρηματοδότηση των κομμάτων, τα οποία μοίρασε το Προεδρείο σύμφωνα με την κλείδα κατανομής που προβλέπεται στον κανονισμό, στα οκτώ κόμματα που είχαν υποβάλει αίτηση·

12. σημειώνει ότι το 2004 διατέθηκαν στα πολιτικά κόμματα σε ευρωπαϊκό επίπεδο, για τεχνική υποστήριξη που τους παρέχεται σύμφωνα με τον κανονισμό από το Ευρωπαϊκό Κοινοβούλιο έναντι πληρωμής, συνολικά 20071 ευρώ για αίθουσες, τεχνικούς και ιδίως υπηρεσίες διερμηνείας·

13. θεωρεί απαραίτητες βάσει της μέχρι τώρα εμπειρίας και λαμβανομένων υπόψη των δημοσιονομικών απαιτήσεων, τις ακόλουθες τροποποιήσεις στο σύστημα χρηματοδότησης:

α) στον κανονισμό ρυθμίζονται μόνο τα βασικά στοιχεία της διαδικασίας υποβολής αίτησης· προκειμένου να αποφευχθεί περιττός κόπος από την πλευρά των αιτούντων, η διαδικασία αυτή θα πρέπει να περιλαμβάνει δύο φάσεις, και συγκεκριμένα να αποφασίζεται στην πρώτη φάση αν κάποιο κόμμα πληροί καταρχήν τις προϋποθέσεις για ενίσχυση και μετά, κατά τη δεύτερη φάση, να ορίζεται το ύψος των πόρων·

β) ο ρυθμός της καταβολής των πόρων δεν είναι άριστα εναρμονισμένος με τον τρόπο που εργάζονται οι αποδέκτες· πρέπει να τροποποιηθεί και να καταβάλλεται το 80 % της οικονομικής ενίσχυσης μετά από την υπογραφή της συμφωνίας χρηματοδότησης, ενώ το υπόλοιπο θα καταβάλλεται μετά από τη λήξη του οικονομικού έτους βάσει της απόδοσης λογαριασμών των αποδεκτών·

γ) προκειμένου να δοθεί στους αποδέκτες μεγαλύτερη ασφάλεια οικονομικού προγραμματισμού στο πλαίσιο των δημοσιονομικών αρχών που επιβάλλει ο δημοσιονομικός κανονισμός, πρέπει το Προεδρείο και η Επιτροπή Προϋπολογισμών, τα όργανα που συμμετέχουν στην εκπόνηση της ετήσιας κατάστασης προβλεπομένων δαπανών και εσόδων, να συμφωνούν στην αρχή των κοινοβουλευτικών περιόδων επί πολυετούς χρηματοδοτικού σχεδιασμού, τόσο σχετικά με το βασικό ποσό ανά κόμμα (15% του συνολικού προϋπολογισμού) όσο και με το πρόσθετο ποσό ανά βουλευτή του Ευρωπαϊκού Κοινοβουλίου που συμμετέχει σε αυτά τα κόμματα (85 % του συνολικού προϋπολογισμού), και σε ευελιξία για την περίπτωση της ίδρυσης νέων κομμάτων·

δ) τα ευρωπαϊκά πολιτικά κόμματα πρέπει να αποκτήσουν τη δυνατότητα ενός πιο μακροπρόθεσμου οικονομικού προγραμματισμού. Γι' αυτό, είναι απαραίτητο να μπορούν να χρησιμοποιήσουν ίδιους πόρους, ειδικά από δωρεές και συνδρομές μελών, που θα ξεπερνούν το υποχρεωτικό ποσοστό αυτοχρηματοδότησης του 25 % των δαπανών τους, για τον σχηματισμό αποθεματικών·

ε) πρέπει να επιδιωχθεί περιορισμένη εξαίρεση στο πλαίσιο της τρέχουσας διαδικασίας επανεξέτασης του δημοσιονομικού κανονισμού ή μέσω τροποποίησης του κανονισμού, η οποία θα επιτρέπει να χρησιμοποιείται το 25 % των πόρων που έχουν χορηγηθεί για ένα οικονομικό έτος και κατά το πρώτο τρίμηνο του επομένου έτους·

στ) η αυστηρή κατανομή των πόρων στις πέντε κατηγορίες και η περιορισμένη μεταφορά πόρων μεταξύ τους δεν καλύπτει τις ανάγκες των ευρωπαϊκών κομμάτων· η συμφωνία για τη χρηματοδότηση πρέπει για τον λόγο αυτόν να τροποποιηθεί έτσι ώστε να είναι δυνατή η μεταφορά υψηλότερου μέρους των πόρων μεταξύ των κατηγοριών, υπό την προϋπόθεση ότι η διοικητική επιβάρυνση σε αυτήν τη διαδικασία θα παραμείνει ελάχιστη·

ζ) επίσης, πρέπει να καταστεί δυνατός ένας τόσο ευέλικτος χειρισμός του ετήσιου προγράμματος εργασίας που υποχρεούνται να υποβάλουν τα κόμματα, ώστε να μπορούν να αντιδράσουν ανάλογα και σε απρόβλεπτα γεγονότα στο πλαίσιο της πολιτικής εργασίας τους·

η) χάριν αποτελεσματικής εκτέλεσης της χρηματοδότησης, πρέπει να μετατεθεί η προθεσμία για την υποβολή των τελικών εκθέσεων των κομμάτων στις 15 Μαΐου του επομένου έτους·

θ) προκειμένου να επιτευχθεί ο στόχος της ενίσχυσης των ευρωπαϊκών πολιτικών κομμάτων ως στοιχείων της ευρωπαϊκής δημοκρατίας και ενόψει των αυξημένων απαιτήσεων στην πολιτική εργασία τους εξαιτίας της διεύρυνσης (έξοδα μετάφρασης, ταξιδιών κλπ), φαίνεται επιθυμητή η εύλογη αύξηση της οικονομικής υποστήριξης των πολιτικών κομμάτων·

14. θεωρεί επιπλέον σωστό να συζητηθούν κατά τη φάση του προβληματισμού για το μέλλον της Ευρωπαϊκής Ένωσης τα εξής ερωτήματα:

α) με ποιον τρόπο μπορούν να προωθηθούν ευρωπαϊκά πολιτικά ιδρύματα προκειμένου να συμπληρώσουν την πολιτική εργασία ενημέρωσης και εκπαίδευσης των ευρωπαϊκών πολιτικών κομμάτων; Το Κοινοβούλιο καλεί την Επιτροπή να υποβάλει προτάσεις για αυτό το θέμα·

β) με ποιον τρόπο μπορούν να δημιουργηθούν ευρωπαϊκοί κατάλογοι των ευρωπαϊκών κομμάτων για τις ευρωεκλογές προκειμένου να προωθηθεί η δημιουργία της ευρωπαϊκής πολιτικής κοινής γνώμης·

γ) ποιο ρόλο μπορούν να παίξουν τα ευρωπαϊκά πολιτικά κόμματα σε δημοψηφίσματα για ευρωπαϊκά ζητήματα, στις εκλογές ανάδειξης του Ευρωπαϊκού Κοινοβουλίου και στην εκλογή του Προέδρου της Επιτροπής·

δ) με ποιον τρόπο μπορεί να αξιοποιηθεί και να ενισχυθεί ο ρόλος των ευρωπαϊκών πολιτικών οργανώσεων και κινημάτων των νέων, που συνιστούν μέσο ζωτικής σημασίας για την ανάπτυξη και τη διαμόρφωση της ευρωπαϊκής συνείδησης και της ευρωπαϊκής ταυτότητας των νέων γενεών· το Κοινοβούλιο συνιστά τη δημιουργία εσωτερικής ομάδας εργασίας, με εκπροσώπους των αρμοδίων επιτροπών, των ευρωπαϊκών πολιτικών κομμάτων και των κομματικών οργανώσεων νεολαίας, η οποία θα υποβάλει εντός ενός έτους έκθεση στο Προεδρείο σχετικά με το ρόλο των κομματικών οργανώσεων νεολαίας και τον καλύτερο τρόπο υποστήριξής τους σήμερα και στο πλαίσιο του μελλοντικού καταστατικού·

*

* *

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 297 της 15.11.2003, σ. 1.

[2] Έγγραφο PE 362.124/BUR/AN. 2.

[3] Κοινή επιστολή της 1ης Ιουνίου 2005, των κ.κ. Hoyer, Rasmussen, Martens, Francescato, Maes, Bertinotti, Kaminski, Bayrou και Ruttelli προς τον Πρόεδρο του Ευρωπαϊκού Κοινοβουλίου.

[4] Παράρτημα 2 της απόφασης του Προεδρείου του Ευρωπαϊκού Κοινοβουλίου της 29ης Μαρτίου 2004 που περιλαμβάνει διατάξεις εφαρμογής για τον κανονισμό (ΕΚ) αριθ. 2004/2003 (ΕΕ C 155 της 12.6.2004, σ. 1).

--------------------------------------------------